Alexandre José Maria dos Santos

**Alexandre José María dos Santos** (født 18. mars 1924 i Zavala nær Inhambane i Mosambik, død 29. september 2021 i Maputo) var en av den katolske kirkes kardinaler. Han var erkebiskop av Maputo fra 1974 til 2003 og ble kreert til kardinal i 1988. Dos Santos tilhørte Fransiskanerordenen.

## Liv og virke
### Bakgrunn
Alexandre José Maria dos Santos studerte katolsk teologi og filosofi i Nyasaland og Portugal. 
### Prest
Han ble medlem av fransiskanerordenen og ble ordinert til prest den 25. juni 1953 av Teófilo José Pereira de Andrade O.F.M., titulærbiskop av *Urusi* og emeritert biskop av Nampula. Fra 1954 til 1972 var han kapellan ved fransiskanermisjonen i Inhambane, og fra 1972 til 1974 var han rektor for mindreseminaret i Vila Pery.

### Erkebiskop av Lourenço Marques (Maputo)
Den 23. desember 1974 utnevnte pave Paul VI ham til erkebiskop av Lourenço Marques (Maputo). Han ble vigslet til biskop av kardinal Agnelo Rossi, prefekt for Kongregasjonen for folkenes evangelisering, den 9. mars 1975. Medkonsekrantene var erkebiskopen av Dar es Salaam, kardinal Laurean Rugambwa, og biskopen av Malanje, Eduardo André Muaca.

Blant de mange pastorale initiativene som erkebiskop Alexandre José Maria dos Santos fremmet, var: forbindelser med kirken i landene i det tidligere portugisiske imperium (Angola, São Tomé og Príncipe, Guinea-Bissau og Kapp Verde); forskjellige programmer for å hjelpe flyktninger, fattige og tørkeofre; og etableringen av Caritas i Mosambik, hvor han ble den første presidenten. Til slutt (etter å ha godkjent dens normer den 20. april), den 22. august 1981, utstedte han dekretet om å opprette det kvinnelige ordensinstituttet *Fransiskanersøstrene av Vår Frue Moder Afrika*, med mål om å revitalisere det religiøse liv i Mosambik.

### Kardinal
Den 28. juni 1988 opphøyde pave Johannes Paul II ham til kardinalkollegiet som kardinalprest til titulærkirken *[[San Frumenzio ai Prati Fiscali]]*. Han var engasjert i utdanning i Mosambik, for eksempel gjennom grunnleggelsen av Universitetet São Tomás i Mosambik. Han var involvert i fredsprosessen etter den mosambikske borgerkrig i 1977–1992.

Den 22. februar 2003 innvilget pave Johannes Paul II Alexandre José Maria dos Santos' aldersbetingede avskjedssøknad fra erkebispedømmet Maputo. 

Alexandre José Maria dos Santos var Mosambiks første innfødte prest, biskop og kardinal. Han døde den 29. september 2021, i en alder av 97 år, i Maputo.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1767
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1856) *1822
* Kardinal Carlo Sacconi (1808-1889) *1851
* Kardinal Edward Henry Howard of Norfolk (1829-1892) *1872
* Kardinal Mariano Rampolla del Tindaro (1843-1913) *1882
* Kardinal Rafael Merry del Val y Zulueta (1865-1930) *1900
* Erkebiskop Leopoldo Duarte e Silva (1867-1938) *1904
* Biskop Paulo de Tarso Campos * (1895-1970 *1935
* Kardinal Agnelo Rossi (1913-1995) *1956
* Kardinal *Alexandre José Maria dos Santos* (1924-2021) *1975

## Referanser


## Eksterne lenker
* Fyldige kardinalsbiografier på norsk – katolsk.no
* Biografi på The Cardinals of the Holy Roman Church